ગુજરાતમાં સિંચાઇનું અને પીવાનું પાણી છે પરંતુ સરકાર પાસે નિર્ધારિત પોલિસીના અભાવના કારણે ઉનાળામાં પાણીની તંગી સર્જાઇ છે. સચિવાલયના એક અધિકારીએ કહ્યું હતું કે પોલિસી પેરેલિસિસના કારણે જળાશયોમાં પાણીના તળિયા દેખાયા છે. 2015માં સરકારે પાણી વપરાશ અને વિતરણની પોલિસી બનાવી હતી પરંતુ આજદિન સુધી તેનો અમલ થઇ શક્યો નથી, પરિણામે દુકાળ જેવી સ્થિતિમાં લાંબાગાળાના ક્યા પગલાં લેવા અને ટૂંકાગાળામાં શું કરવું તેના કોઇ નિયમો ઘડી શકાયા નથી. આ વોટર પોલિસીમાં રાજ્યના સ્થાનિક, રાજ્યવ્યાપી અને રાષ્ટ્રીય જળસ્ત્રોતને ધ્યાનમાં રાખીને રાજ્યની સોશિયલ, ઇકોનોમિક અને ઇકોલોજીકલ જરુરીયાતોને ધ્યાને લઈ લોકભાગીદારીને પ્રાધાન્ય આપવામાં આવ્યું હતું. પાણીના રિસાયકલિંગની પણ આ પોલિસીમાં વ્યવસ્થા કરવામાં આવી હતી. હવે સરકાર એવું વિચારે છે કે નવી વોટર પોલિસી બનાવવામાં આવે કારણ કે જૂની પોલિસીમાં લોંગટર્મનું ધ્યાન રાખવામાં આવ્યું નથી. પાણીના દુકાળના સમયમાં સરકાર નવી પોલિસી બનાવી રહી છે પરંતુ જો પાણી બચશે તો તેનો અમલ થઇ શકશે નહીં તો આવનારા ઉનાળામાં તેનું પ્લાનિંગ વિચારવું પડશે.